sinarproject/legisdata huggingface dataset:
Pertanyaan 54: KELESTARIAN KESELAMATAN BEKALAN MAKANAN
Dewan Undangan Negeri: selangor, Tahun 2020, Sesi 2
Pertanyaan oleh: Y.B. PUAN ROZANA BINTI ZAINAL ABIDIN (N09 PERMATANG)
Jawapan oleh: Y.A.B. Dato' Menteri Besar

Y.B. PUAN ROZANA BINTI ZAINAL ABIDIN

Apakah usaha yang telah diambil oleh Kerajaan Negeri untuk memastikan kelestarian dan kesinambungan keselamatan bekalan makanan di Negeri Selangor?

Berapakah jumlah keluasan tanah untuk tujuan keselamatan bekalan makanan? (tanah perladangan dan komoditi, pertanian, perikanan dan lain-lain)

Y.A.B. Dato' Menteri Besar

a) Keselamatan bekalan makanan (food security) adalah amat penting bagi memastikan bekalan makanan berada pada paras yang terbaik di Negeri Selangor yang pada ketika ini masih berada pada paras yang rendah. Sehubungan dengan itu, Kerajaan Negeri telah menggariskan strategi-strategi bagi tujuan tersebut iaitu :-

1. Mengenalpasti kawasan-kawasan tanah kerajaan untuk diwartakan sebagai kawasan pertanian dan seterusnya mewujudkan lokasi pertanian baharu; 2. Memantapkan lagi hasil pengeluaran pengusaha di Taman Kekal Pertanian Makanan (TKPM) melalui insentif-insentif dan penambaikan infrastruktur; Mengadakan kerjasama dengan anak-anak syarikat kerajaan negeri yang mempunyai tanah untuk pembangunan tetapi masih lama lagi tempoh untuk dimajukan bagi dijadikan kawasan pertanian jangka pendek;

4. Mengadakan program latihan praktikal sebagai kepada usahawan baharu yang berminat untuk menceburkan diri khususnya pertanian berkonsepkan moden dan berteknologi tinggi serta bernilai tinggi;

5. Menyediakan insentif-insentif kepada kepada pengusaha sektor pertanian; 6. Menyediakan modal awal melalui skim pinjaman kepada pengusaha dan bakal pengusaha melalui program di bawah Hijrah Selangor dan juga Agro Bank (masih diperingkat perbincangan); dan

7. Membantu pengusaha di dalam memasarkan hasil pengeluaran mereka melalui program-program Selangor Agro Market (SAM), program ekspo jualan di dalam dan luar negara serta jualan secara atas talian melalui Selangor Digital E-Supply Chain (SELDEC).

b) Pada ketika ini, Kerajaan Negeri tiada maklumat tepat berkenaan dengan jumlah sebenar keluasan tanah bagi tujuan sektor pertanian. Walau bagaimanapun, berdasarkan anggaran sehingga tahun 2018, jumlah keluasan tanah untuk sektor pertanian makanan adalah lebih kurang 98,758 hektar manakala bagi sektor perladangan komoditi pula berkeluasan lebih kurang 198,759 hektar.